تُو ابھی رہگزار میں ہے، قیدِ مقام سے گزر، علامہ اقبال غزلیں
تو ابھی رہ گزر میں ہے قید مقام سے گزر 
مصر و حجاز سے گزر پارس و شام سے گزر 
جس کا عمل ہے بے غرض اس کی جزا کچھ اور ہے 
حور و خیام سے گزر بادہ و جام سے گزر 
گرچہ ہے دل کشا بہت حسن فرنگ کی بہار 
طائرک بلند بام دانہ و دام سے گزر 
کوہ شگاف تیری ضرب تجھ سے کشاد شرق و غرب 
تیغ ہلال کی طرح عیش نیام سے گزر 
تیرا امام بے حضور تیری نماز بے سرور 
ایسی نماز سے گزر ایسے امام سے گزر